Chereé bederf aanhangers met nuwe CD na ’n dekade - Afrikaanse Musiek Nuus
Chereé bederf aanhangers met nuwe CD na ’n dekade
18 Junie 2019 18 Junie 2019 Digitaal
Die album het pas die rak getref en die eerste enkelsnit, Praat, kan reeds op talle radiostasies landwyd gehoor word. Alhoewel Wilde Waters hoofsaaklik ’n Country-aanslag het, is daar verskeie popliedjies ingesluit om iets vir elke oor en smaak in te bied. Die album bestaan uit 13 snitte (Chereé is darem nie bygelowig nie en meen dat dertien haar gelukkige nommer is), wat deur die kunstenaar self, asook ander gesoute liedjieskrywers soos Rudi Claase, Vaughan Gardiner, Hugo Ludik, Michael Lindt, Tony Ridgway en Roux Cloete, geskep is.
LEES OOK: Chereé is terug met ’n nuwe enkelsnit
Die album sluit verder ook ’n duet met haar man, Wynand Strydom, in. Die paartjie is in 2010 getroud. “Hierdie Hart van My is deur ’n goeie vriend, Tony Ridgway, geskryf. Dit beskryf presies hoe ons oor mekaar voel, want my hart sal altyd Wynand s’n wees. Ek dink ons aanhangers gaan mal wees daaroor.”
Omdat dit die eerste Afrikaanse liedjie is wat Chereé vrygestel het, is sy oneindig trots daarop dat dit reeds op die treffersparades van verskeie radiostasies pronk. “In Praat deel ek ’n stuk van my hart en ek dink dit is ook iets wat baie ander mense voel,” verduidelik sy. “Alhoewel die onderwerp universeel is, sal dit iets anders beteken vir elke luisteraar en dis wat ek wil hê – dat dit mense moet laat dink en voel.”
Wilde Waters is die perfekte versamelstuk vir enige musiekliefhebber se versameling en is ’n bewys van hoe baie dié veelsydige kunstenaar oor die jare gegroei het. ’n Mens kan nie anders as om uit te sien na dit waarmee sy aanhangers volgende gaan verras nie.
VORIGE Ricus Nel en Snotkop gee nuwe betekenis aan die konsertina
Jauni M se debuut-album gaan nie teleur stel VOLGENDE